钦定古今图书集成/明伦汇编/闺媛典/第351卷 > 饼师妻
## 钦定古今图书集成/明伦汇编/闺媛典/第351卷 > 饼师妻

按孟启《本事诗》，宁王宪贵盛，宠妓数十人，皆绝艺上
色。宅左有卖饼者，妻纤白明媚，王一见注目，厚遗其
夫取之，宠惜逾等。环岁因问之：“汝复忆饼师否？”默然
不对。王召饼师使见之，其妻注视，双泪垂颊，若不胜
情。时王座客十馀人，皆当时文士，无不凄异。王命赋
诗，王右丞维诗先成，云：“莫以今时宠，难忘昔日恩。看
花满眼泪。不共楚王言”，座客无敢继者。王乃归饼师，
以终其志。